विद्यार्थी अदालत: 20 दिनों में 23 गांवों को खुले में शौच से मुक्त करवाया

उस्मानाबाद/मुंबई. वैसे तो स्वच्छ भारत अभियान पूरे देश में चल रहा है, लेकिन महाराष्ट्र में इसे अनोखे अंदाज में अंजाम दिया जा रहा है। यहां स्कूली बच्चे खुले में शौच करते पकड़े गए लोगों को जज बनकर सजा सुना रहे हैं। दरअसल, राज्य में खुले में शौच के खिलाफ एक जुलाई से अभियान-90 शुरू किया गया है। मकसद 90 दिनों के अंदर गांवों को खुले में शौच से मुक्त कराना है। इसी के तहत उस्मानाबाद जिला परिषद के सीईओ ने जिले के स्कूलों में विद्यार्थी अदालत लगाने का आदेश दिया है। दोषी को इस अदालत का आदेश मानना ही होता है। दोषी पाए गए सुकटा गांव के विठ्ठल भडके बताते हैं- "विद्यार्थी अदालत मे मेरी पोती ही जज बनी थी। उसने मुझे खुले में शौच करने के आरोप में सजा सुनाई। मुझे बहुत अफसोस हुआ।" झाड़ू लगाने की सजा सुनाई...

- अब तक भवानवाडी, पाडोली, वारेवडगांव, भोगलगांव जैसे गांवों में विद्याथीं अदालत लग चुकी है। इन अदालतों में खुले में शौच करने वालों को पेश किया गया। 20 दिनों में 23 गांवों को खुले में शौच से मुक्त किया गया है। 406 लोगों के खिलाफ कार्रवाई कर 81,200 रुपए जुर्माना भी वसूला है।

- विद्यार्थी अदालत ने 56 लोगों को पूरे गांव के अलावा मंदिरों और स्कूलों में झाड़ू लगाने की सजा सुनाई, जबकि 350 लोग स्कूल में अपने बच्चों के सामने जलील होने से बचने के लिए घर पर शौचालय बनवाने को राजी हो गए, इसलिए उन्हें विद्यार्थी अदालत में नहीं पेश किया गया।

- भूम के दांडेगांव में 14 जुलाई को पहली विद्यार्थी अदालत लगी। इसमें खुले में शौच करने वाले 23 लोग पेश हुए। विद्यार्थी अदालत ने उन्हें 200-200 रुपए का जुर्माना और पूरे गांव की सफाई करने की सजा सुनाई। इसके अलावा गांव के 36 में से 30 परिवारों ने उसी दिन घर पर शौचालय बनवाने का काम शुरू कर दिया।

पोती ही जज बनी

- दांडेगांव के अन्नपूर्णा भोगील ने भी अपनी आपबीती सुनाई। उन्होंने बताया- " विद्यार्थी अदालत ने मुझे पूरे गांव की सफाई करने की सजा सुनाई। मुझे बहुत शर्म आई, सजा से बचने के लिए मैंने उसी दिन घर पर शौचालय बनाने का काम शुरू कर दिया।"

- वारेवड गांव के प्रभाकर गाडे बताते हैं- "मैं मजदूर हूं। मेरी पत्नी बीमार है, लेकिन विद्यार्थी अदालत की सजा के चलते मैंने शौचालय बनवाने का काम शुरू कर दिया है।"

- भूम के बीडीओ राजू कांबले का कहना है- "हमने तहसील में विद्यार्थी अदालत का आयोजन कर रहे हैं। यह पहल काफी कामयाब भी हो रही है।"